
ABSTRACT 


TRAIAN BRĂILEANU, THE CHERNIVTSI GROUP AND THE “ÎNSEMNĂRI 
SOCIOLOGICE? JOURNAL (THE BEGINNING OF A DEBATE) 


This study proposes to show the main directions of the sociological school of 
Bukovina. In the history of Romanian sociology, the interwar period includes the 
school of Bucharest, coordinated by Dimitrie Gusti, the sociological project of Virgil 
Bărbat from Cluj and the sociological vision of Petre Andrei in Iaşi. In this context, 
we cannot ignore the activity of the Chernivtsi Group, coordinated by Traian 
Bráileanu. This group was composed of great intellectuals such as Leon Topa, Barbu 
Sluşanschi, Ion Ţurcan and George Macrin and of young students preoccupied by the 
sociological debates and attracted by the ideas of their mentor Traian Bráileanu. They 
set up a publication in 1935, “Însemnări sociologice” (Sociological Notes), in which 
they published their works together with important figures in sociology, politics and 
ethics. In our study, we present three of the themes developed in this important 
publication: The Art of Ruling, The Jewish Problem and The Idea of Romanian 
Community. All these themes were the beginning of a debate that made history. 

Dacă, astăzi, in istoria sociologiei româneşti din perioada interbelică, alături 
de Şcoala de la Bucureşti a lui Dimitrie Gusti, proiectul sociologic al lui Virgil 
Bărbat de la Cluj sau viziunea sociologică a ieşeanului Petre Andrei, se vorbeşte şi 
despre Grupul de la Cernăuţi, trebuie să o recunoaştem, acest aspect i se datorează 
profesorului Traian Bráileanu. Pe lângă sociologul bucovinean, liderul 
incontestabil al grupării, din echipa de la Cernăuţi mai făceau parte Leon Topa, 
Barbu Sluşanschi, Ion Ţurcan, George Macrin s.a. Cu toţii erau tineri, studenti, 
preocupaţi de dezbaterea sociologică, atraşi de ideile profesorului cernáutean. În 
sânul grupului, Traian Brăileanu le oferea libertate totală discipolilor, sociologul, 
după spusele asistentului său Leon Topa, nu şi-a manifestat autoritatea în vederea 
impunerii punctului său de vedere, ci i-a lăsat pe tineri, în funcţie de opţiunea 

fiecăruia, să-şi însuşească sistemul teoretic (Dungaciu 2003: 23) şi să-şi formeze o 
părere personală. 

Odată constituit Grupul de la Cernăuţi, se impunea înființarea unei publicaţii 
în paginile căreia să se oglindească ideile sociologice susţinute de membrii mişcării 
conduse de cunoscutul filosof şi sociolog român. 

Pe lângă cei amintiţi, condeie locale, Traian Brăileanu îi va mai atrage să 
publice în viitoarea revistă cernáuteaná pe reputatul sociolog francez Gaston 
Richard şi pe apropiatul acestuia, Andre Jaussain. 

Astfel, la data de 5 aprilie 1935, în capitala Bucovinei, la Cernăuţi, va apărea 
numărul prim al revistei intitulate „Însemnări sociologice”. Revista va vedea 
lumina tiparului o dată pe lună, fiind tipărită, într-o primă fază (primele şapte 
numere), la Tipografia Bucur Orendovici din Suceava. Începând cu numărul 8, din 
luna noiembrie a anului 1935, revista va fi editată în cadrul Tipografiei Mitropolit 
Silvestru din Cernăuți. 

Referitor la sediul redacţiei, acesta va fi situat pe strada General Berthelot 5, 
iar administrația îşi va avea adresa pe strada Baltinester nr. 15. 

Date fiind condiţiile istorice, în urma exercitării autorităţii excesive a regelui 
Carol al II-lea, revista „Însemnări sociologice” va fi obligată să-şi întrerupă şirul 
aparițiilor editoriale. Aşadar, odată cu nr. 11, an III, februarie 1938, vorbim de 
ultimul număr care va mai vedea lumina tiparului din această primă serie a revistei 
cernáutene. Este necesar să mai spunem că anul III al revistei, vechea serie, va avea 
doar 11 numere, dată fiind închiderea intempestivă a revistei. 

Considerând că proiectul nu şi-a epuizat resursele şi menirea, atât Traian 
Brăileanu, cât şi tinerii grupaţi în jurul său şi-au conjugat eforturile şi au reuşit să 
scoată seria a II-a a revistei. Astfel, la 1 septembrie 1940, a fost scos primul număr 
al seriei a I-a (anul IV, nr. 1, 1 septembrie 1940). Cum Cernáutiul era ocupat de 
forțele Uniunii Sovietice, revista „Însemnări sociologice” va avea redacţia şi 
administrația în Bucureşti, pe Strada Uranus nr. 23 A, publicaţia fiind tipărită la 
Tipografia „Imprimeria” S.A.R. După cinci numere, începând cu nr. 6, anul IV, din 
15 noiembrie 1940, revista îşi va schimba din nou sediul administraţiei şi al 
redacţiei. Noua adresă va fi pe Strada Atena nr. 27, Bucureşti. 

Sintetizând, revista „Însemnări sociologice” va cunoaşte două etape în care 
va apărea: prima, întreruptă de imixtiunea exercitată de regimul autoritar al regelui 
Carol al II-lea, între 5 aprilie 1935 şi februarie 1938; şi o a două etapă, ultima, 
cuprinsă între 1 septembrie 1940 şi 15 ianuarie 1941. 

Cum era şi firesc, revista „Însemnări sociologice”, primul număr al primei 
serii, se va deschide cu editorialul semnat de însuși directorul revistei, Traian 
Brăileanu. Editorialul, intitulat Ce vom însemna, prezintă, pe un ton hotărât, direct, 
mijloacele şi obiectivele revistei. Scopul principal, conturat de către sociologul 
cernáutean, era întărirea statului national. De asemenea, în paginile revistei se va 
lupta pentru evitarea ,ospátului lui Polifem”, formulă prin intermediul căreia 
profesorul Universităţii din Cernăuţi desemna instaurarea comunismului în 

România. Astfel, Traian Bráileanu declara fátis, cu mijloacele sociologiei, „război” 
comunismului: „Însemnările noastre, cu toată forma lor delicată, vor ataca fără 
frică orice monstru sociologic, oricât de gras ar fi — şi-l vor dobori. Ele s-au născut 
bine zis pentru luptă şi în vederea luptei. Monstrul pustieşte Europa de la începutul 
veacului al XIX-lea. În unele ţări a fost atacat şi alungat. Flămând şi hărțuit, a venit 
la noi şi e pe cale să ne înghită pentru a-şi reface puterile. Mai întâi încearcă să ne 
adoarmă — cu teorii, aşa cum a făcut-o pretutindeni. Cu teorii sociologice, cu 
poveşti egalitariste şi umanitariste, cu povestea păcii şi fericirii eterne. S1 apoi va 
veni ospátul lui Polifem... Problema pe care Însemnările trebuie s-o rezolve, nu 
este numai de a-i scoate ochii lui Polifem şi de a fugi, cum a fugit mult încercatul 
Ulise, ci de a-l lega burduf, trimitándu-l apoi peste nouă mări şi nouă țări ca nici de 
nume să nu-i mai auzim. Îi vom împacheta cu grijă şi toate operele sociologice prin 
care a vrut să ne buimăcească, ca să aibă lectură distractivă în exil. Nădăjduim însă 
că după citirea câtorva volume va adormi de veci...” (Dungaciu 2003: 23). 

Ca şi sociologul german Max Weber în preajma primei conflagrații mondiale, 
profesorul român îşi dorea constituirea unei tehnici sociale care să conducă la 
făurirea unui stat național puternic. Prin intermediul „Însemnărilor sociologice”, 
Traian Brăileanu aspira la conceperea şi implementarea unei tehnici sociale având 
la bază un ansamblu de reguli pentru arta politică, în vederea declanşării unei 
acțiuni care să înfăptuiască un stat naţional românesc bine consolidat (Dungaciu 
2003: 23—24). 

Tot în acest prim număr al revistei, Traian Brăileanu va semna şi un articol 
intitulat Eroarea inițială a sociologiei. Pornind de la cunoscutul citat din Pascal, 
„Cea mai mare enigmă pentru om este omul”, profesorul deplânge faptul că „nu s-a 
putut constitui nici până azi o antropologie, ca ştiinţă generală despre om" 
(Brăileanu 119a), consecinţa acestui aspect fiind „eroarea iniţială a sociologiei”: 
lipsa unei definiţii clare asupra a ceea ce este omul. „Lipsind o ştiinţă generală 
despre om, fiecare ştiinţă particulară şi-a ticluit o definiție a omului, în 
conformitate cu interesele ei principale. La constituirea sociologiei, această 
confuzie s-a resimțit mai puternic, deoarece fără ideea clară a ceea ce este omul 
nici societatea nu putea fi definită cu acea preciziune ce se cere pentru întemeierea 
unei ştiinţe exacte. Adevărul e că primii teoreticieni în domeniul ştiinţelor sociale, 
filosofii elini, au încercat să rezolve problema, pornind, cum ni se pare şi natural, 
de la individul uman, pentru a explica viaţa socială. Dar erorile şi contradicţiile 
s-au ţinut lant" (Brăileanu 119a), explică Traian Brăileanu în numărul inaugural al 
„Însemnărilor sociologice”. Dánd curs ideii menţionate, după un excurs 
epistemologic riguros construit, sociologul cernáutean îşi va informa cititorii că: 
„Însemnările noastre vor fi un mic laborator în care omul va fi pus în diferite 
condițiuni, pentru a se putea înregistra reacţiunea sa, comportamentul său social. 
Vom formula, se-ntelege, ipoteze pe care le vom verifica apoi prin observații 
multiple. Nu pornim de la nicio dogmă sociologică, nu ne vom lăsa influenţaţi de 
nicio autoritate sociologică” (Brăileanu 119a). 

Putem afirma, în consonantá cu părerea sociologului Dan Dungaciu, că 
unitatea Grupului de la Cernăuţi era conferită de coeziunea politică, în timp ce 
diversitatea era legată de opțiunea teoretică. Total invers faţă de cum se petreceau 
lucrurile în mijlocul Şcolii sociologice de la Bucureşti, unde era o mai mare 
diversitate politică, unitatea fiind eminamente teoretică. Oricum, între sociologii 
cernáuteni şi cei grupați sub aripa lui Dimitrie Gusti existau relaţii de respect 
reciproc, fără însă a lipsi polemicile (Dungaciu 2003: 26). 

Încă din primul număr al revistei conduse de Traian Brăileanu, la rubrica 
Revista cărților, după ce sunt prezentate cărțile apărute în cadrul „Bibliotecii de 
Sociologie, Etică şi Politică”, organism aflat sub conducerea profesorului Dimitrie 
Gusti, încep să se vadă semințele unei polemici, să-i spunem, cordiale, între 
specialişti: „Greşită este, se-ntelege, concepţia că sociologia va fi monografică, ori 
nu va fi şi că ar exista o sociologie monografică, ştiinţă a realităţii sociale. Ci 
sociologia este ştiinţa despre realitatea socială, iar monografia sociologică 
reprezintă metoda de a studia unităţi sociale prin observaţie directă — pentru 
verificarea unor ipoteze sociologice şi formularea altelor noi. Dar în sociologie 
metoda istorică este cu mult mai importantă. Nu urmează totuşi că am putea spune 
că sociologia va fi istorică, ori nu va fi, cum de altfel şi metodele inductivă şi 
deductivă îşi păstrează, în sociologie, valoarea ce o au pentru toate ştiinţele. Şi nu 
este oare monografia tot istorie, adică descriere? Doar şi psihologia se întemeiază 
pe observaţie, fără ca să afirmăm că psihologia va fi biografică, ori nu va fi. 
Vremea sistemelor sociologice cu pretenţie de originalitate a trecut, iar căutarea 
originalității cu orice preţ e anacronică”. 

Cu toate aceste disensiuni de natură teoretică, de o mai mică sau de o mai 
mare amploare, în „Însemnările sociologice” au fost, în general, recenzate lucrările 
sau revistele Şcolii de la Bucureşti. Spre exemplu, tot în primul număr al 
„Însemnărilor sociologice”, la rubrica Revista revistelor, va fi prezentată „Arhiva 
pentru ştiinţa si reforma socială” (director D. Gusti), Anul XII, nr. 1-2, 1934. În 
prezentare, nesemnată, se menționează: „Cu acest număr, Arhiva va apare ca 
Organ al Institutului Social Român şi al Federaţiei internaţionale a societăților şi 
institutelor de sociologie”. 

De asemenea, pe „Lista revistelor abonate şi primite în schimb”, listă tipărită 
pe coperta a treia a revistei „Sociologie românească” (aflată sub directoratul lui 
Dimitrie Gusti) figurau şi „Însemnările sociologice”. Ceea ce înseamnă că revista 
de la Cernăuţi se bucura de vizibilitate în zona sociologică, şi asta în condițiile în 
care din punct de vedere material nu stătea prea bine, sustinándu-se financiar doar 
din vânzări şi abonamente. Pe de altă parte, de o situaţie mai bună se bucura revista 
lui Gusti, aceasta beneficiind de anumite subvenţii de la stat. 

De consemnat este şi faptul că, potrivit lui Leon Topa, Dimitrie Gusti i-a 
propus lui Traian Brăileanu să vină la Bucureşti, să i se alăture, treptat urmând să 
intre în Academie (aceeaşi propunere fiindu-i făcută cu câțiva ani în urmă 
profesorului cernáutean si de către Nicolae Iorga). În schimb, „Traian Brăileanu a 

refuzat, voia să rămână independent, iar apoi, după '40, în a doua fază a revistei 
Însemnări sociologice, când aceasta apărea la Bucureşti, disputele s-au politizat 
oarecum, punctele de vedere depăşeau cadrul strict ştiinţific...” (Dungaciu 2003: 
26), mărturiseşte Leon Topa, sociologul care, in 1939, va colabora, cu rezultate 
apreciabile, cu Traian Herseni, iar in intervalul '46—'47, cu Henri Stahl, ambii 
colaboratori apropiaţi ai lui Dimitrie Gusti. 

Acelaşi Leon Topa ne mai spune cá revista de sociologie bucovineană avea o 
audienţă ridicată, mai ales în cercurile studenţeşti din Cluj, acolo unde cărţile lui 
Traian Brăileanu erau cunoscute şi apreciate. De altfel, Traian Brăileanu se afla în 
relații foarte bune cu profesorii clujeni de la acea oră, Sextil Puşcariu şi I. C. 
Cătuneanu (Dungaciu 2003: 25). 

Nici de această dată, în numărul 2 (An I, mai 1935) al revistei „Însemnări 
sociologice”, Traian Bráileanu nu-şi dezminte propensiunea către traducerea 
ştiinţifică. Acum va tálmáci din franceză în limba română articolul lui Gaston 
Richard intitulat „Cum s-ar putea înlocui dovada experimentală în Sociologie?”. 
Despre sociologul francez, Traian Brăileanu afirmă: „Dl Gaston Richard, profesor 
onorariu de sociologie la Facultatea de litere din Bordeaux, a binevoit să ne trimită, 
pentru Însemnările noastre, acest luminos studiu, pe care-l publicăm în traducere. 
DI G. Richard e cunoscut cititorilor români mai ales prin studiul său Cultura 
română şi statul român, apărut in broşura dlui Al. I. Alexandrescu (Bucureşti, 
Librăria Cultura Poporului, 1933). În timpul cât a condus Revista Internațională de 
Sociologie, de la a cărei directiune s-a retras în anul trecut din cauza vârstei 
înaintate, eminentul sociolog francez a dat deosebită atenţie mişcării sociologice 
din tara noastră, cunoaşterea limbii noastre, ce şi-a dobândit-o în scurtă vreme, 
înlesnindu-i să citească cărți şi reviste româneşti. Mulţumindu-i dlui Gaston 
Richard pentru Îndemnul dat Însemnărilor, prin articolul de față ne exprimăm 
dorinţa şi nădejdea că ne vom bucura încă prin multi ani de sprijinul şi încurajarea 
sa". Interesant este că dezbaterea de idei din sociologia românească reuşea la 
timpul respectiv să suscite interesul gânditorilor europeni. Mai mult, exista 
comunicare între specialiştii români şi cei din Europa sau chiar America. Un pas 
înainte în acest sens îl constituie şi faptul că sociologii români reuşiseră să se 
racordeze la ideile sociologice occidentale. Cu toate acestea, după 1948 s-a produs 
„îngheţul”, sociologia românească fiind pur şi simplu desființată. Şi nu într-un 
moment întâmplător, ci chiar atunci când începeau să se ivească roadele unei 
munci susținute, după o etapă de acumulări masive, o perioadă în care se 
consolidau autentice sisteme şi şcoli sociologice. Din păcate, timpul nu a mai avut 
răbdare cu sociologia românească interbelică. 

Revenind la articolul de fond semnat de Gaston Richard, text care deschide 
numărul 2, an I, al „Însemnărilor sociologice”, observăm că profesorul francez 
pledează pentru: „o sociologie vindecată de ambiția care vreme îndelungată i-a 
abătut din calea dreaptă pe iniţiatorii ei, anume de ambiția de a elimina orice 
metafizică luându-i locul ei şi de a pronunţa ultimul cuvânt asupra naturii spiritului 
omenesc şi a valorii destinului omenirii”. 

În consecință, observăm că în revista „Însemnări sociologice”, pe care o 
catalogăm drept o realizare de seamă a Grupului de la Cernăuţi, s-a făcut 
sociologie, cel puţin până in 1940, când timpurile s-au înrăutățit într-atât încât 
nimeni sau aproape nimeni nu mai avea dispoziţia necesară pentru a se ocupa de 
ştiinţă în adevăratul sens al cuvântului. Cum relatează Traian Brăileanu, într-o notă 
plasată în debutul monumentalei sale Teorii a comunității omeneşti: „evenimentele 
din toamna anului 1940 puseseră capăt filosofării” (Brăileanu 1941: 15). Erau 
vremuri tulburi, marcate de război şi tot răul ce decurge din astfel de acţiuni 
radicale ale omenirii. 


TRAIAN BRĂILEANU, O TEZĂ DESPRE ARTA GUVERNĂRII. 
STUDIU DE CAZ: ŞTEFAN CEL MARE, PERSONALITATE EXEMPLARĂ A ISTORIEI 


Ilie Bădescu afirmă, în lucrarea intitulată Noopolitica. Sociologie noologică. 
Teoria formelor asincrone, că „pe temelia marilor exemple se nasc şi marile 
învățături” (Bădescu 2006: 331). Acelaşi sociolog îl citează, în susţinerea tezei 
emise, pe Traian Brăileanu, acesta din urmă subliniind că: „singurul învăţământ 
hotărâtor este exemplul” (Bădescu 2006: 331). Un astfel de exemplu este, în 
accepțiunea sociologului cernáutean, Stefan cel Mare, domnitorul care a reuşit să 
pună bazele, printr-o intuiție genială, unui stat medieval capabil să răspundă 
capcanelor, nu puţine, întinse de istorie. Pentru Traian Brăileanu marele voievod 
moldav este acel ,,Principe" exemplar care a izbândit în politică, întemeind reguli 
precise privind arta guvernării. Pornind de la teza lui Machiavelli, în articolul său, 
Stefan cel Mare şi arta de a guverna (Bráileanu 1935b: 17—24), titularul catedrei 
de etică, sociologie şi politică a universității cernáutene, analizează dacă 
domnitorul statului medieval moldovenesc se încadrează în tiparele trasate de 
gânditorul florentin şi dacă ar fi acționat după regulile de artă politică enunțate în 
celebra lucrare Principele, acesta ar fi putut realiza ceea ce de altfel a şi înfăptuit în 
Moldova. Continuándu-si teoria, Traian Brăileanu, în studiul său, enunță 
următoarea asertiune: „În condițiuni asemănătoare, amestecul străinilor, lupte 
pentru ocuparea tronului etc., Ştefan cel Mare a înfăptuit în Moldova ceea ce dorea 
Machiavelli pentru Italia, întemeierea unei domnii puternice” (Bráileanu 1935b: 20). 

Traian Brăileanu nu ezită să-i conteste lui Machiavelli teza potrivit căreia, 
dacă un principe ar urma regulile sale, atunci ar reuşi să întemeieze în Italia o 
domnie puternică. Sociologul bucovinean îşi exprimă părerea că nici Cesare 
Borgia, nici un alt principe italian nu ar fi reuşit unirea tuturor statelor italiene într-un 
singur stat, după modelul Spaniei şi Franţei, motivul fiind unul simplu: „deoarece 
aceste percepte sunt greşite” (Brăileanu 1935b: 20). Comparând regulile 
de cârmuire ale Principelui lui Machiavelli cu cele ale lui Ştefan cel Mare, 
Brăileanu dădea câştig de cauză domnitorului moldav (Bruja 2004: 95). „Arta 
guvernării nu se poate întemeia, cum credea Machiavelli, numai pe calcul, ci ea 

cere o adâncă înţelegere a sufletului omenesc, un acord perfect de simtire între 
conducător şi mulțime. Mulțimea nu e nici bună, nici rea; conducătorul o poate 
face bună, dacă el însuşi este într-adevăr bun. El o poate face capabilă de orice 
jertfă pentru apărarea patriei, a credinţei, a moralei, pentru înfăptuirea unei culturi 
înalte, dacă el însuşi e insufletit de acest spirit de jertfă. Frederic al II-lea al Prusiei, 
şi el numit de posteritate ce/ Mare, a scris înainte de urcarea la tron un Anti- 
Machiavelli, Ştefan cel Mare a dovedit prin guvernarea sa, că teoria lui Machiavelli 
are nevoie de o nouă analiză şi de o rectificare în unele puncte esenţiale” 
(Brăileanu 1935b: 23). 

Este îndeobşte cunoscut accentul pus de sociologul bucovinean pe 
dimensiunea morală. De aici şi dezacordul său față de concepţia machiavelică: 
„Machiavelli trăieşte într-o atmosferă care înăbuşă orice avânt eroic, care usucă 
sufletele de orice porniri nobile şi dezinteresate. Politica este pentru el un joc 
primejdios, o țesătură de intrigi şi curse. Numai cel inteligent, viclean peste 
măsură, şi hotărât să îndrăznească totul, putea să răzbească şi să domine. 
Patriotismul înflăcărat al lui Machiavelli căuta între cei răi pe cel mai rău, ca să 
poată îndeplini misiunea de a uni Italia sub un singur sceptru. Dar întrebarea e: 
poate un astfel de om să deştepte insufletirea mulțimii, spiritul de jertfă, credința 
într-un viitor mai bun? Poate lumea să dorească de a schimba pe micii tirani 
imperfecti, cu un singur tiran, un diavol perfect?” (Brăileanu 1935b: 22-23). Prin 
urmare, Traian Brăileanu îl alătură pe Ştefan cel Mare principelui descris de 
Machiavelli, în vederea decelării erorilor gânditorului florentin. Definitoriu de 
observat sunt, spune Brăileanu, atât asemănările, cât şi deosebirile dintre cele două 
tipologii de suverani. De asemenea, schitánd doar, după cum explică el însuşi, o 
astfel de problematică, în continuare, gânditorul bucovinean, scrie despre lipsa 
înțelegerii importanței religiozitátii din partea lui Machiavelli, arătând cá o 
atitudine de acest tip este o greşeală fundamentală: „Politica nefastă a Papilor, 
neputincioşi pe de o parte de a înfăptui ei înşişi unitatea Italiei, iar pe de altă parte 
ațâțând neîntrerupt rivalitátile între statele italiene pentru a-şi păstra statul lor, i-a 
întunecat lui Machiavelli, ca şi celor mai multi oameni politici italieni din vremea 
sa, înțelegerea religiozitítii, a adevăratei religiozitáti şi a adevăratei moralităţi, 
pentru consolidarea unui stat. Dacă Machiavelli l-ar fi cunoscut pe Stefan cel Mare, 
capitolul al XVII-lea al Principelui sáu (Cum trebuie să-şi ţină domnitorii 
făgăduielile), capitol care i-a atras lui Machiavelli atâta hulă, ar fi primit alt 
conţinut. Un domnitor, zice Machiavelli, n-are trebuinfá să aibă însuşirile ce am 
arătat, dar trebuie să pară că le are pe toate. Voi adăuga chiar că a avea şi a te 
sluji de toate aceste însuşiri este primejdios şi că este folositor întotdeauna să te 
prefaci că le ai; aşa că domnitorul trebuie să pară îndurător, credincios, omenos, 
religios şi cinstit, dar trebuie să fie stăpân pe sine, pentru ca, la trebuinfá, să poată 
şi să ştie să facă şi cu totul dimpotrivă. Pilda lui Ştefan cel Mare dovedeşte că 
domnitorul trebuie să aibă într-adevăr aceste însuşiri pentru a fi respectat şi iubit de 
poporul său” (Brăileanu 1935b: 22). 

În ultima secvenţă a studiului său, profesorul Brăileanu argumentează 
importanța unui demers de genul celui întreprins sub denumirea de Ştefan cel Mare 
şi arta de a guverna, subliniind faptul că o cunoaştere temeinică de natură teoretică 
împiedică o serie de acţiuni eronate, conducând în acelaşi timp la rezolvarea unor 
probleme politice din ce în ce mai subtile şi, evident, mai dificile. Cum conducători 
geniali apar rar, cum un Ştefan cel Mare nu se poate naşte peste noapte, este nevoie 
ca oamenii politici să-şi asume construirea unei educatii temeinice, o cunoaştere 
teoretică adecvată, pentru a depăşi problemele care se ivesc mereu, cu precădere 
într-un stat modern. „Utilitatea practică a unor astfel de studii nu poate fi tăgăduită. 
În statele moderne, problemele sunt atât de complicate şi dificile, încât numai 
oameni politici geniali le-ar putea rezolva fără pregătire teoretică. [...] Într-un stat 
modern, clasa conducătoare trebuie să primească o educaţie politică desăvârşită. 
Genii nu se pot crea prin educaţie, dar oameni vrednici, cinstiţi, harnici, 
împlinindu-şi cu sfinţenie datoriile către patrie şi neam — astfel de caractere se pot 
forma prin educaţie, dându-li-se în acelaşi timp şi o temeinică pregătire teoretică şi 
tehnică în domeniul activităţii politice” (Brăileanu 1935b: 24). 

În accepțiunea lui Brăileanu, progresul sociologiei constă în stabilirea unui 
dialog, în realizarea unor legături strânse între teoria socială şi practică. Pentru 
liderul Grupului de la Cernăuţi, abordarea unei „politici empiriste”, deci precare, 
marcată de slăbiciuni, conduce inevitabil către „politicianism”. Explicaţia pe care 
ne-o dă gânditorul bucovinean constă în faptul că un astfel de politician „nu poate 
desprinde cu claritate scopul principal al acţiunii politice, nici nu cunoaşte toate 
mult, autorul Teoriei comunității omeneşti conchide în felul următor: „Afirmația cá 
politica practică se învaţă prin istorie îşi dobândeşte adevărata semnificaţie şi 
importanță, dacă între istorie şi politică se aşează ştiinţa politică, teoria întemeiată 
pe experienţa istorică. De altminteri, se poate spune cu aceeaşi dreptate că 
popoarele şi oamenii politici nu învaţă nimic din istorie” (Brăileanu 1935b: 24). 

Nu lipsit de importanţă este şi faptul că, în aceeaşi lună, mai, 1935, Traian 
Brăileanu, aflat printre studenti, la Suceava, va sustine o conferință cu titlul „Ștefan 
cel Mare şi arta de a guverna” (Bruja 2011: 32). Este de la sine înțeles că textul 
conferinţei era similar cu cel publicat în aceeaşi lună în „Însemnările sociologice”, 
revista care începea să se impună mai ales în mediile studenţeşti, cu ecou 
preponderent printre cei interesaţi de epistema sociologică, dar şi printre persoanele 
cu vederi naționaliste. 

Dincolo de aspectele ce tin strict de sociologie, revenind la imagologia lui 
Ştefan cel Mare, nu trebuie pierdut din vedere nici faptul că, de-a lungul timpului, 
românii, însă nu mai mult decât alţii, şi-au manifestat vocaţia mitizării unor mari 
oameni ai trecutului. Dintr-o astfel de „structură a sacralităţii” (Boia 2000: 282) 
face parte şi Ştefan cel Mare, principe ideal, figură remarcabilă a istoriei autohtone. 
Cum marele voievod moldav este personajul cu cea mai însemnată încărcătură 
simbolică din spațiul românesc, articolul lui Traian Brăileanu completează o 

întreagă literatură despre „lunga, autoritara şi înfloritoarea domnie” a lui Ştefan cel 
Mare, „modelul unei excepţionale şi durabile construcţii politice româneşti” (Boia 
2000: 286). 

Desi în opinia tipului se exprima convingerea că existau „momente când toti 
eroii naționali apar neinsemnati în comparaţie cu umbra sfântă a Căpitanului” 
(Boia 2000: 320), după cum afirmă într-o carte de-a sa istoricul Lucian Boia, 
Ştefan cel Mare va ocupa o poziţie însemnată şi în cadrul mitologiei promovate de 
mişcarea legionară. De fapt, Ştefan cel Mare şi Sfânt, în calitatea sa de principe 
exemplar, de apărător al creştinismului, al bisericii strămoşeşti şi al hotarelor 
patriei, de autentic „ales al Domnului”, „sfânt şi împărat al românimii”, al tuturor 
celor care „cuminecă” în limba română (Husar 1979: 526), după cum se exprima 
cărturarul Alexandru Husar, a rămas în conştiinţa tuturor românilor, fiind, după 
cum se ştie, în anul 1992, canonizat. Dincolo de orice „confiscare” a voievodului 
moldav, în anumite perioade, de o ideologie sau alta, Stefan cel Mare şi Sfânt 
rămâne un simbol pentru toți românii din toate timpurile: „un om minunat, un sfânt 
cum nu mai poate răsări altul, izvorul a toată vitejia, fântâna tuturor dreptátilor, 
marea bunátátilor" (Iorga 1904: 306), potrivit cunoscutei formulări a lui Nicolae Iorga. 

Pe lângă acest subiect, în numărul 2 al revistei, Traian Brăileanu semnează şi 
o recenzie în care vorbeşte despre „Revue internationale de sociologie", Nos I-II, 
1935, concentrându-şi atenţia asupra articolului sociologului elveţian G.L. Duprat. 
În articolul acestuia, Formele elementare ale vieţii sociale, sociologul român 
observă cá, în analiza problemei enunțate, autorul elveţian este tentat să cerceteze 
raportul social fundamental, care apare în orice mod de existență socială. De 
asemenea, sociologul elveţian, arată Brăileanu, este interesat, în studiul său, şi de 
raportul dintre elite şi mulţime (Brăileanu 1935d: 31). În continuare, profesorul 
cernáutean afirmă că: „Lucrările dlui Duprat au pentru sociologia contemporană o 
valoare care aşteaptă încă să fie pusă în deplină lumină. Observaţia pătrunzătoare a 
faptelor empirice în extraordinara lor complexitate se uneşte, la acest savant, cu 
puterea de a le cuprinde în toate aspectele lor variate şi variabile, urmărindu-le 
până în cele mai nuantate relaţii” (Brăileanu 1935d: 32). 

Şi următorul număr al „Însemnărilor sociologice” (An I, nr. 3, iunie 1935) va 
găzdui o prezentare a amintitei publicaţii franceze. Este vorba despre numărul H- 
IV, anul 43, martie-aprilie 1935. Profesorul bucovinean, semnatarul recenziei, 
afirmă că articolul din „Revue internationale de sociologie”, Metoda ştiinţifică 
aplicată studiului faptelor sociale: confruntarea între metodologia faptelor naturii 
şi metodologia faptelor activității omeneşti, al sociologului belgian Georges 
Hostelet, prezintă un interes major. Traian Brăileanu subliniază că fenomenele 
sociale se deosebesc de fenomenele naturii, ceea ce înseamnă că metoda cercetării 
faptelor sociale nu poate fi aceeaşi cu metoda aplicabilă în studiul faptelor naturale. 

Problema, spune Brăileanu, este de a identifica metoda specific sociologică, 
adecvată caracterului fenomenelor sociale, „îngăduind totuşi un raţionament exact” 
(Brăileanu 1935e: 31). Toate acestea ne indică un lider inspirat, Traian Brăileanu, o 

revistă de sociologie românească, o grupare autohtonă de cercetători preocupaţi cu 
toţii de dialog, de dezbaterea de idei, de găsirea unor metode cát mai eficiente, în 
vederea investigării societăţii. Încă de la primele două numere ale „Însemnărilor 
sociologice”, Traian Brăileanu şi Grupul de la Cernăuţi şi-au definit un parcurs a 
cărui forță catalizatoare consta în deschiderea incontestabilă pe care au arătat-o 
pentru sociologia practicată în alte spații geografice, de dincolo de graniţele țării 
noastre. Se vede limpede capacitatea de sinteză existentă în sânul Grupului de la 
Cernăuţi. Acest aspect se poate observa cu profundă claritate în celebrul proiect 
Universitatea țărănească, întreprindere realizată în direcţia procesului de national 
building, manifestat, într-o formă sau alta, în majoritatea ţărilor europene, dar şi în 
Statele Unite ale Americii. Sensul acţiunii, potrivit lui Leon Topa, cel care a 
elaborat proiectul Grupului de la Cernăuţi, era „desăvârşirea culturii poporului” 
(Topa 1935a: 40). De acest aspect ne vom ocupa pe îndelete într-un demers viitor. 


PROBLEMA EVREIASCĂ 


Dacă până acum, în primele două numere ale „Însemnărilor sociologice”, 
tonul articolelor semnate de Traian Brăileanu este unul ponderat, în Problema 
muncitorească în lumina doctrinei naţionaliste (Schitarea problemei) el devine 
acid, acuzator, trangant. Si asta, deoarece, în studiul amintit, dezbătând 
problematica muncitorească, ajunge la concluzia că manifestul comunist este 
programul națiunii evreieşti, „otrava” cu care mulți muncitori atât români, cât şi de 
pe cuprinsul mai multor ţări, s-au contaminat. Potrivit lui Traian Brăileanu, evreii 
„infectară toate ţările civilizate cu ideile comunismului marxist şi găsiră în masele 
proletare terenul prielnic pentru răspândirea acestei boli sociale. Tinta lor era bine 
fixată: să nimicească prin dezlántuirea revoluției proletare naţiunile civilizate şi să 
clădească apoi pe ruinele statelor prăbuşite, dominatiunea lor mondială”. 
Manifestul comunist, credea Brăileanu, a devenit programul naţiunii evreieşti, care 
intră astfel ca putere constituită în politica mondială (Brăileanu 1935f: 23). Fără 
echivoc, sociologul bucovinean afirmă că izolate şi neizbutite au rămas, până după 
război, încercările de a lua evreilor din mână conducerea maselor proletare 
(Brăileanu 1935f: 24). Mai mult, despre primejdia evreilor spune că a fost resimțită 
în majoritatea ţărilor civilizate. Drept urmare, în toate acestea au avut loc 
manifestări antisemite, Germania fiind dată drept exemplu în acest sens (Brăileanu 
1935f: 24). 

Referitor la problematica dezbătută, Brăileanu îşi exprimă punctul de vedere, 
arătând că teoria cuzistă legată de problematica evreilor este una eronată. Un lucru 
era clar, în viziunea lui Brăileanu, primejdia nu putea fi înlăturată decât prin 
răsturnarea evreilor de la conducerea muncitorimii. „Drumul spre această ţintă însă 
este mai dificil decât s-ar crede. Teoria curentă (cuzistă) preconizează ca unic 
mijloc propaganda antisemită în rândurile muncitorilor. Încercările de aplicare 

practică au dat însă gres, prin urmare teoria e greşită. Ea trebuie rectificată, pusă in 
concordanță cu realitatea. Propaganda antisemită e necesară, dar ea reprezintă 
numai un mijloc pentru a descinde drumul pentru opera pozitivă a naționalismului 
integral”, spunea sociologul bucovinean, alunecánd, ca atâția alții, pe panta fără 
întoarcere a unei univocitáti peremptorii (Brăileanu 1935f: 25). 

În continuare, sociologul român merge mai departe cu propria teorie, arătând că 
„distrugerea marxismului, a crezului proletar, trebuie să fie ţinta naționalismului” 
(Brăileanu 1935f: 25), conchizând că un imperativ este „convertirea muncitorilor la 
credința adevărată cuprinsă în doctrina naționalistă” (Brăileanu 1935f: 25). 
Imperativ care nu s-a dovedit a fi o simplă vorbă în vânt, ci un deziderat care va fi 
atins nu peste mult timp, în octombrie 1936, când se constituie „Corpul 
Muncitoresc Legionar”, aflat sub conducerea inginerului Gheorghe Clime (Tănase 
2010: 109). Aşadar, şi din acest motiv, pentru Partidul Comunist, Mişcarea legionară a 
reprezentat, cum afirmă şi Tiberiu Tănase pe coperta a IV-a a volumului său Feţele 
monedei, un concurent însemnat şi incomod în lupta pentru putere. 

Şi totuşi, în urma observaţiilor efectuate, Dan Dungaciu ajunge la concluzia 
că: „Nici chiar Traian Brăileanu nu poate fi, riguros vorbind, acuzat de rasism, 
chiar în abordarea pe care o face națiunii din punctul de vedere al doctrinei 
legionare [...]. Tezele sale anti-evreieşti nu proveneau dintr-o perspectivă rasistă, 
ci din echivalarea — abuzivă, indiscutabil — a acestei populaţii, sau a unei secțiuni 
însemnate a ei, cu comunismul. Respingerea unui element de populaţie avea deci 
rațiuni politice (respingerea totală şi fără rest a comunismului), nu rasiale. Acesta e 
motivul pentru care alte grupări etnice nu sunt o ţintă explicită în scrierile 
sociologului bucovinean, şi aşa se explică de ce grupurile sioniste din Cernăuţi 
frecventau la Universitate cursurile lui... Traian Brăileanu” (Dungaciu 2003: 183). 
Prin urmare, nu putem face abstracţie, în încercarea de a înțelege antisemitismul lui 
Brăileanu, de aspectul conform căruia, pentru titularul catedrei de sociologie din cadrul 
universității cernáutene, „pericolul comunist este unul dintre reperele ce i-au jalonat 
esenţial cariera sau modul de implicare în treburile cetăţii” (Dungaciu 2003: 279). 

Lărgind cadrul discuţiei noastre, problema evreiască nu este identificată 
acum, în 1935, pentru prima oară de către Traian Brăileanu. Un punct de vedere 
asupra chestiunii a fost formulat de sociologul bucovinean încă din anul 1919, la 
început în „Glasul Bucovinei”, apoi în chiar numărul inaugural al „Cugetărilor”, 
publicaţie unde a îndeplinit funcţiile atât de editor, cât şi de redactor responsabil. 
Încă de atunci, pentru sociologul bucovinean, chestiunea evreiască, după cum se 
exprima el însuşi, „trebuie discutată în mod clar şi precis. Limita unde începe al 
nostru non possumus trebuie să se fixeze odată pentru totdeauna. Dincoace de acest 
hotar se pot face toate concesiunile şi se poate da tot sprijinul. Căci poporul evreu 
are acelaşi drept la existenţă ca orice alt popor civilizat, are acelaşi drept la libertate 
şi muncă. Dar un drept nu-l are, şi anume acela de a exploata populaţia în al cărei 
mijloc trăieşte şi de a pune interesele proprii mai presus de interesele statului în 
care trăieşte şi care îi garantează existența şi libertatea” (Brăileanu 1919: 11). 


494 Alexandru-Ovidiu Vintilă 12 


Interesant este că la data respectivă Traian Brăileanu nu excludea chiar şi 
colaborarea cu forțele politice ale evreilor din Bucovina, însă cu condiţia ca în 
prealabil să fie stabilite clar principiile de la care să pornească baza discuţiei în 
problema evreiască. Traian Brăileanu punea o condiţie de acest gen întrucât 
considera că populaţia evreiască din Bucovina îşi dorea să-şi menţină şi în 
România reîntregită aceleaşi privilegii, poate chiar sporite, în aşa fel încât „ar fi ca 
din capul locului să ne supunem unei hegemonii care va trebui să devină şi mai 
apăsătoare decât cum a fost în Austria. Or, această hegemonie va da naştere — mai 
degrabă sau mai târziu — la conflicte acute între evrei şi creştini” (Brăileanu 1919: 11). 

Cu toate acestea, putem afirma că antisemitismul lui Traian Brăileanu nu are 
nimic excepțional, înscriindu-se pe o linie clasică pentru perioada interbelică. Cum 
completează şi Radu Florian Bruja, sociologul bucovinean, în perioada dintre cele 
două conflagrații mondiale, milita in special pentru eliminarea evreilor din 
economia românească şi pentru crearea unei clase de mijloc autohtone, profund 
naționaliste (Bruja 2011: 47). 

În acest context nu putem să nu amintim de faptul că originea antisemitismului în 
Bucovina poate fi identificată în secolul XIX, mărul discordiei fiind politica 
habsburgică. După cum se cunoaşte, o spun nu puţini istorici, politica habsburgică 
îi favoriza pe colonişti şi pe imigranți, între aceştia un procent destul de ridicat fiind 
evrei, în contrapondere cu populaţia autohtonă, românească, net dezavantajată. Întrucât 
evreii au continuat şi în secolul XX să deţină poziţii cheie în ceea ce priveşte 
comerţul, finanţele, meşteşugurile, profesiile liberale ş.a.m.d., tensiunile s-au 
acutizat. Si asta, mai ales când Bucovina revenea între hotarele țării de care 
aparținea, iar românii îşi recăpătaseră statutul, împotriva lor nemaifiind exercitat 
niciun proces de deznaționalizare. 

Cum perioada interbelică poate fi considerată una de criză, pe fondul 
instabilității socio-politice existente s-a putut răspândi şi antisemitismul. De 
asemenea, lărgind cadrul, relevant este şi faptul că nu puțini specialişti au declarat 
răspicat că una dintre bolile cronice ale Europei a fost antisemitismul. 

Analizând situaţia evreilor din Bucovina, istoricul Mihai lacobescu constată 
că aceştia „îşi cuceriseră o situaţie privilegiată sub Habsburgi” (Iacobescu 2011: 
15), realitatea rămânând aceeaşi şi mai târziu, în timpul administraţiei româneşti: 
„Cu toate reformele democrat-liberale, efectuate de români, îndeosebi în deceniul 
1918-1928, putea, oare, administrația românească să-i readucă pe românii 
autohtoni în condițiile de relativă egalitate în viaţa economică a Bucovinei cu unele 
minorităţi care îşi cuceriseră o situație privilegiată sub Habsburgi — cum era, de 
pildă, cazul burgheziei evreieşti, care era încă stăpână pe comerțul cu amănuntul 
(prima prăvălie românească la Suceava a apărut abia în 1938 şi a fost falimentată 
de evrei!), la exploatările forestiere (chiar la data naţionalizării fabricilor de 
cherestea şi exploatărilor forestiere, în 1948, majoritatea patronilor din Bucovina 
erau evrei!), în finanţe şi care deţinea o pondere de 75—80% din cadrele cu studii 
superioare în domeniile avocaturii, farmaciilor şi medicinei? Putea oare 

administraţia românească să schimbe în două decenii, în timpul unei jumătăţi de 
generație, ceea ce dominaţia habsburgică făcuse, sustinuse timp de 144 de ani, 
adică în 4-5 generati? Chiar istoricii evrei recunosc faptul că, încă şi sub 
administraţia României întregite, între 1918 şi 1939, ,Cernáutii erau, după 
Varşovia şi New York, oraşul ce a suscitat interesul cel mai înalt al populației 
evreieşti în lume”. (Felesko, Molasa, Strutynski 1995: 81—90) Or, lupta dintre 
adepţii Mişcării Legionare, în Bucovina, mai ales — ca şi în restul țării — şi 
burghezia şi cămătarii evrei era expresia încercării autohtonilor români de a-şi 
cuceri şi deveni stăpâni pe poziţiile economico-financiare pierdute în trecut. 

O părere similară are şi Corneliu Pintilescu. Acesta, referindu-se însă la 
întreg spaţiul României, afirmă cá: „Antisemitismul românesc [...] îşi are originile 
în secolul al XIX-lea şi apare ca reacție la emigrările populaţiei evreieşti dinspre 
Galiţia sau Imperiul Țarist către Principate. Componenta esențială a acestui anti- 
semitism tradiţional este cauza sa economică, determinată de concurenţa pe care 
activitatea comercială şi antreprenorială evreiască o face elitei birocratice şi 
burgheziei româneşti. Conflictul conține şi o componentă culturală, efect al 
diferenţelor neacceptate, al tensiunilor religioase sau al neasimilării culturale 
percepute negativ de către populaţia majoritară” (Pintilescu). 

Cert e că, încă de după a doua jumătate a secolului XIX, în România, nu 
numai în Bucovina, problema evreiască a constituit, cum zicea Zigu Ornea, „un 
contencios mereu inflamabil” (Ornea 1996: 384), „o realitate a unui fenomen 
deopotrivă politic, social şi moral” (Ornea 1996: 395). Trebuie să observăm 
împreună cu Tiberiu Tănase că, între antisemitism şi anticomunism, Corneliu Zelea 
Codreanu pune semnul egalităţii (Tănase 2010: 80), ceea ce am arătat că şi Traian 
Brăileanu a făcut. Dragoş Zamfirescu, în opul Legiunea Arhanghelul Mihail de la 
mit la realitate (Zamfirescu 1997), menţionează că adversitatea Mişcării legionare 
față de organizaţia de extremă stângă, recte bolşevismul, şi prin aceasta ne 
explicăm într-o anumită măsură şi poziția antisemită a primilor, a apărut ca urmare 
a faptului următor: comunismul „nu este religios şi este conceput de evrei, 
nimiceşte credința şi are o poziţie internationalistá. Dată fiind deosebirea radicală 
dintre bolşevism şi creştinism, împotriva plăgii comuniste trebuie să se lupte prin 
orice mijloace” (Tănase 2010: 80). 

Pe o astfel de direcţie şi-a manifestat antisemitismul şi Traian Brăileanu, 
profesorul care mereu a fost de partea tinerilor, a acelor tineri „însuflețiți cu o 
credinţă sfântă” (Brăileanu 1935b: 26), cum se exprimă el însuşi. 

Punându-şi nădejdea în rectitudinea noii generaţii de intelectuali, sociologul 
bucovinean, într-un articol de-al său din „Însemnările sociologice”, vizavi de 
Congresul studenţilor români creştini, desfăşurat la Craiova, pe data de 19 aprilie 
1935, afirmă că: „Imaginea studentului s-a schimbat cu desăvârşire. Studentul 
gălăgios, nepăsător, sceptic, oportunist, a dispărut, în locul lui s-a prezentat la 
Craiova studentul tăcut, grav, insufletit de o credinţă sfântă, intransigent în judecata 
dreaptă, neînduplecat în fata ademenirilor politicianiste. De unde această 

transformare radicală? O ştim cu toţii. O ştim noi, care am urmărit pas cu pas 
drumul spinos pe care au trebuit să treacă aceşti tineri, an de an, din suferinţă în 
suferință, până ce sufletele lor s-au contopit într-o singură şi indestructibilă idee: 
salvarea neamului românesc. O ştiu şi cei ce se tem de înaintarea coloanelor 
disciplinate ale tinerilor bărbaţi. Aici nu e vorba de conspirație şi revolte, de 
demonstraţii turbulente, de revoluție politică. E vorba de naşterea unei lumi noi a 
unei culturi româneşti, clădită pe temelia puternică a statului național românesc” 
(Brăileanu 1935b: 26). După cum se observă, Traian Brăileanu credea în starea de 
spirit a noii generaţii, s-a aflat de foarte multe ori alături de tineri, i-a sprijinit în 
acțiunile lor si a militat fátis in numele naționalismului, gratie căruia spera cá se va 
instaura „lumea nouă”. O lume, pe care Ernest Bernea o identifica in mişcarea 
legionară în felul următor: „Legiunea nu este un partid politic ci este o /ume nouă. 
Partid politic poate fi în fata urnelor dar nu a istoriei. Toată greşeala aici stă: e o 
chestiune de perspectivă. Orice partid poate fi distrus de un altul la putere, fie prin 
luptă, fie prin realizare de program, numai Legiunea nu. Aceasta pentru că 
mişcarea tineretului este o nouă spiritualitate, o nouă viziune de viaţă, care va 
defini şi va aşeza noi vremuri româneşti” (Bernea 1937: 398). 

Încă înainte de a deveni legionar, Constantin Noica se arată a fi solidar cu 
generația din care făcea parte. Astfel, pe bună dreptate, arată de ce tineretul român 
din acea perioadă a recurs la politică, reuşind să creioneze un profil simpatetic 
acestei categorii de populaţie a României anilor treizeci: „Social, tineretul 
înseamnă o categorie de oameni care nu-şi găsesc locuri. Profesoral, tineretul este 
sau pretinde a fi mai cărturar, mai în specialitate decât lumea veche. Etic, tineretul 
se prezintă nepătat şi capabil, deci, de a protesta împotriva imoralitátii vieţii noastre 
publice. În sfârşit, tineretul se vrea, se afirmă reformator [...]. De aceea să nu se 
mire nimeni, şi cel mai puțin guvernanţii, că tineretul are astăzi o importanță 
politică. O are pentru că ceilalți nu l-au înţeles, pentru că l-au înţeles greşit, poate. 
Si iată că într-o bună zi, tineretul, care, în mare parte, este studentime, s-a trezit ca 
masă politică... Astăzi, da, tineretul face politică — şi nu din vina lui. O face cu sete, 
tinereşte cum face tot... Stăpânirea vrea chiar să-i reducă posibilităţile de activare 
în planul politic, printr-o serie de acțiuni care stau să vină... Tineretul nostru e 
bolnav de politică. Dacă există un primat în societatea noastră tânără, atunci există 
primatul politicului. Că e rău? Poate că e rău. Dar de ce n-ar vrea o dată lumea să 
plece de la ceea ce este, de la nivel românesc?” (Noica 1934). După cum o spune 
răspicat Noica, în legionarism tineretul s-a regăsit, la fel şi o serie întreagă de 
intelectuali, crescuţi la fel ca şi Traian Bráileanu, în spirit naționalist. Exasperati de 
politicianism, de imoralitate, multi au început să spere într-o lume mai bună, odată 
cu ivirea unui curent ideatic în care s-au regăsit. Zigu Ornea ţine să precizeze că: 
„Domina, printre tinerii devotați ai legionarismului, buna credinţă, inocenta si 
puritatea într-un ideal care li se părea atoatesalvator. Sufereau pentru el prigoane, 
osânda publică, închisoarea. Dar nu dezarmau. Când se vor trezi, va fi prea târziu” 
(Ornea 1996: 301). 

De orientare naționalistă, militând de asemenea pentru „noi vremuri româneşti”, 
pentru „o lume nouă”, era şi „Revista mea”, publicație apărută la Cluj, director 
fiind Maria D. Rădulescu, revistă recenzatá în numărul 3, anul I, iunie 1935, al 
„Însemnărilor sociologice”. Despre revista clujeană, aflată la apariția cu numărul 7, 
se precizează că are un merit demn de evidențiat: „Apelul pentru unificarea 
doctrinei şi propagandei naționaliste”. „Avem în sfârşit o revistă românească. Nici 
europeană, nici mondială, românească. În ea bate vânt de primăvară, de tinereţe 
vânjoasă, neîndurată şi aspră cu duşmanii, bună şi încrezătoare faţă de prieteni”, se 
arată în recenzia respectivă. În schimb, în paginile publicaţiei clujene, profesorul 
universitar Dan Rădulescu va semnala entuziast apariția primului număr al 
„Însemnărilor sociologice”. Notabil este faptul că, analizând aceste reviste ale 
revistelor, observăm că „Însemnările sociologice” nu s-au cantonat într-o autarhie 
frustră, ci şi-au manifestat apartenenţa la o piaţă deschisă a ideilor. Desi este 
evidentă înclinația revistei spre un anumit tip de discurs ce ţine de extrema dreaptă, 
deşi a promovat într-o măsură semnificativă „o filosofie” maniheistă, în paginile 
„Însemnărilor” şi-au putut face loc recenzii la reviste care nu au avut nicio legătură 
cu ideologia mişcării legionare. Dintre acestea, pe lângă cele sociologice ale lui 
Gusti, spre exemplu, enumerăm: „Făt-Frumos” (director Leca Morariu), „Revista 
de pedagogie” (director C. Narly), „Junimea literară” (director I.I. Nistor), „Revista 
Institutului Social Banat-Crişana (director dr. Cornel Grofşoreanu) etc. Prin 
urmare, în grupul sociologic bucovinean, deşi orientarea politică era clară, iar 
excesele de limbaj erau de netăgăduit, nu exista totuşi o încrâncenare ideologică 
fără ieşire. Cel puţin până în preajma anului 1938, perioadă în care putem vorbi de 
o politizare excesivă a societății româneşti şi nu numai, răstimp de profundă criză, 
câmp ideatic unde dialogul a fost suspendat şi înlocuit cu dispute tot mai radicale. 
Din păcate, „semnele bune”, despre care scria în iunie 1935, tot în „Însemnările 
sociologice”, Traian Brăileanu, nu se vor mai ivi prea curând în România. Au 
urmat o serie de crime abominabile, o scenă socio-politică pur şi simplu devastată, 
pierderi teritoriale dintre care unele nu au mai fost recuperate nici până în prezent, 
o suită întreagă de orori ivite din toate părțile, acestea, parcă nu ar fi fost îndeajuns, 
culminând cu instaurarea regimului comunist, un teritoriu pe suprafața căruia 
teroarea a atins cote paroxistice. 


IDEEA COMUNITĂȚII ROMÂNEŞTI 


Încă din 1935 începea să se închege tot mai evident sistemul sociologic al lui 
Traian Brăileanu, fundamentat în monumentala lucrare Teoria comunității 
omeneşti. În numărul 5 al revistei, apărut în august 1935, articolul de fond semnat 
de sociologul bucovinean poartă titlul /deea comunității româneşti (Bráileanu 
1935c: 1). Astfel, în opinia lui Brăileanu, „începe să se desluşească tot mai limpede 
drumul Însemnărilor” (Brăileanu 1935c). „Din sfera teoriei pure, unde ideea 

comunității omeneşti se naşte ca imagine desprinsă de conditiunile de timp şi 
spațiu, acțiunea o atrage în câmpul înfăptuirilor practice, punánd-o în contact cu 
substratul social concret şi singular, supus determinării geografice şi istorice. Din 
această clipă ideea devine o forță creatoare. Ea pune în mişcare ritmică şi ordonată 
elementele sociale, indivizii, grupându-i într-o comunitate spirituală, într-o unitate 
insufletitá de un ideal comun” (Brăileanu 1935c), explică titularul catedrei de etică, 
sociologie şi politică din cadrul universității cernáutene. Şi, de aici, după cum se 
observă, desprindem caracterul noologic al sociologiei lui Traian Brăileanu, despre 
care vorbeşte Ilie Bădescu. În continuare, autorul Teoriei comunității omeneşti isi 
exprimă crezul că, urmărind înfăptuirea comunității româneşti ideale, din 
laboratorul „Însemnărilor sociologice”, împreună cu echipa sa, va putea munci 
după un plan bine chibzuit, fără primejdie de a devia de la drumul drept (Brăileanu 
1935c). Parcă anticipând acuzaţiile ce se vor aduce peste ani revistei şi Grupului de 
la Cernăuţi, Brăileanu va sublinia faptul că „Însemnările” şi-au însuşit o tehnică 
socială, un ansamblu de reguli servind acțiunea practică, întemeiată pe ştiinţă. 

Cum respingea total orice sistem utopic, în excursul său, liderul grupului 
sociologic bucovinean scrie: „Pornind de la /dee nu suntem utopişti. Noi n-am 
plăsmuit idealul nostru de dorinţe vagi şi himerice, ci acel ideal este rodul ştiinţei, 
al cumpănirii rationale a țintei spre care tinde acțiunea noastră si a mijloacelor 
potrivite pentru atingerea țintei” (Brăileanu 1935c). 

Aşa cum spunea Traian Brăileanu, la temelia doctrinei naţionaliste stă ideea 
națiunii române ca organism politic structurat după legi izvorâte din firea sa. Pe 
baza unei astfel de ideatii, afirmă sociologul bucovinean, „Însemnările sociologice” 
susțin názuinta acelora care şi-au pus mintea şi braţele în slujba înfăptuirii 
comunității româneşti. 

Pentru filosoful cernáutean „națiunea este un sistem social autonom, evolutiv. 
Adică ea este o comunitate umană având toate funcțiunile necesare existenței ei 
independente față de alte comunităţi” (Brăileanu 1940: 15). 

Precizăm că, potrivit teoriei lui Traian Brăileanu, statul naţional este o 
comunitate umană care reprezintă o unitate şi biologică, şi morală, şi religioasă, şi 
estetică, şi politică, şi economică, unitate care se manifestă, adică poate fi 
constatată, prin tipul unitar de rasă, prin unitatea graiurilor, a moravurilor, 
credințelor, a solidarităţii servind apărarea teritoriului, a patriei, împotriva 
vecinilor, şi prin autarhie economică. Din acest punct de vedere, grupul familial, 
comunitatea biologică, reprezintă punctul inițial, logic şi istoric, al societăţii 
umane, iar națiunea, termenul final, adică cea mai largă comunitate care poate fi 
prinsă şi organizată într-o unitate perfectă. Pentru o evidentiere mai limpede asupra 
perspectivei pe care o are Traian Brăileanu asupra națiunii, arătăm că există 
conform acestuia un număr de şase puteri: biologică, morală, religioasă, estetică, 
economică şi politică. Toate acestea corespund „ordinilor sau formelor în care e 
prinsă viaţa umană şi ar putea fi numite sau puteri sociale, sau principii de unitate 
ale acelor forme din a căror inlántuire se nasc comunitățile umane concrete si 

istorice” (Brăileanu 1940: 15). Brăileanu afirmă că orice cercetare sociologică 
teoretică trebuie să debuteze cu identificarea formei sociale, pentru a fixa, apoi, 
puterile care îi determină structura şi evoluţia (Dungaciu 2003: 172). 

În Teoria comunităţii omeneşti, sociologul cernáutean îşi va intitula sugestiv, 
spunem noi, unul dintre capitolele părţii a patra Națiunea, comunitatea morală cea 
mai largă (Brăileanu 1941: 375). „Teza principală este aceea după care fără 
acceptarea normelor morale şi a ordinii morale ca prototip al oricărei ordini, 
omul alunecă în anarhie, distruge orice ordine; pe aceeaşi idee, statele naţionale 
s-au constituit pe temeiul solidarității morale. Din această perspectivă, deci a unei 
asumări morale repetabile, se poate spune că națiunea devine astfel pentru creştini 
comunitatea morală pe care o poate desăvârși prin străduinţele sale, patria devine 
sălaşul pământesc dăruit oamenilor de Dumnezeu pentru a trăi, ei şi urmaşii lor, 
fericiţi şi îndestulați, dacă vor şti să o îngrijească în aşa fel ca pe o grădină 
frumoasă. Pentru Traian Brăileanu, morala creştină, întemeiată pe principiul 
dragostei, era cea mai înaltă morală” (Dungaciu 2003: 171). 

Titularul catedrei de sociologie, etică şi politică a universităţii cernáutene îşi 
dorea ca la baza ideii comunităţii româneşti să stea „numai doctrina creştină, care 
propovăduieşte dragostea între oameni şi căutarea drumului de împăcare între 
clasele sociale, apelând la conştiinţa morală atât a celor săraci, cât şi mai ales a 
celor bogaţi” (Brăileanu 1941: 378). Traian Brăileanu nu ezită să se arate şi de 
această dată total împotriva doctrinei marxiste, care, în viziunea sa, „nu poate 
remedia răul prin desăvârşirea dezastrului şi prin proclamarea morţii sufletului ca 
principiu de organizare socială” (Brăileanu 1941: 377—378). Lupta de clasă 
promovată de către comunişti, pentru Brăileanu, nu este o soluţie. Conform teoriei 
sale, clasele conducătoare, precum şi masele conduse nu trebuie să-şi piardă 
sentimentul de solidaritate morală, deoarece acest sentiment este „în stare să 
învingă toate antagonismele de ordin economic” (Brăileanu 1941: 378). 
,Reactiunea" în fata doctrinei marxiste este văzută de sociologul originar din Bilca 
drept ,,názuinta spre ináltare la ordinea morală, la acceptarea normelor instituite de 
Divinitate. Drumul spre ináltare a fost luminat în toate timpurile de jertfa celor 
buni. În vremea decadentei romane, doctrina creştină a înviat puternică, arzătoare, 
mântuitoare, în sufletele tuturora, haosul social s-a limpezit, cuvintele de lege, 
dreptate, dragoste, virtute îşi redobândiră înţelesul lor deplin, iar natura nu se mai 
înfățişa ca o ordine materială, ca un mecanism servind numai satisfacerii 
trebuintelor materiale, economice ale omului, ci ca o ordine creată de Dumnezeu. 
pentru ca oamenii să înfăptuiască binele şi frumosul şi să descopere prin ştiinţă 
adevărul, învățând astfel să se închine smeriti în fata puterii nemărginite a 
Creatorului lumii” (Brăileanu 1941). 

Aşadar, pentru Traian Brăileanu comunitatea sau națiunea română, văzută ca 
fiind trăitoare prin excelență întru Dumnezeu, bazată pe morala creştină, este un vis 
de fericire şi pace (Brăileanu 1941: 378), după cum se exprimă el însuşi. „Acest vis 
de fericire si pace i-a împins pe multi teoreticieni să construiască imaginea 

comunității omeneşti perfecte. Nu numai ca utopie, ci cumpănind bine toate 
conditiunile concrete istorice. S-ar putea ca şi noi să încercăm cândva descrierea 
comunităţii româneşti perfecte, aşa cum şi-au imaginat toti cei ce-au luptat, toti ce- 
au murit pentru înfăptuirea ei” (Brăileanu 1941). 

